**1 Ioan – llythyr am gariad.**

**1 Ioan 2 (18 - 23)**

**Rhybudd yn erbyn gelyn y Meseia**

*18Blant annwyl, mae'r awr olaf wedi dod. Dych chi wedi clywed fod gelyn y Meseia i ddod, ac mae llawer sy'n elynion i'r Meseia eisoes wedi dod. Dyna sut dŷn ni'n gwybod fod yr awr olaf wedi dod.**19 Mae'r bobl yma wedi mynd i ffwrdd oddi wrthon ni; doedden nhw ddim wir gyda ni yn y lle cyntaf! Petaen nhw gyda ni, bydden nhw wedi aros gyda ni. Mae'r ffaith eu bod nhw wedi'n gadael ni yn dangos yn glir eu bod nhw ddim gyda ni o gwbl.*

*20 Ond dych chi'n wahanol – mae'r Un Sanctaidd wedi'ch eneinio chi, a dych chi'n gwybod beth sy'n wir.**21 Dw i ddim yn ysgrifennu atoch chi am eich bod chi ddim yn gwybod beth sy'n wir, ond am eich bod chi yn gwybod, ac yn deall fod gan gelwydd ddim byd i'w wneud â'r gwir.**22 A phwy sy'n dweud celwydd? Dweda i wrthoch chi! – unrhyw un sy'n gwrthod y ffaith mai Iesu ydy'r Meseia. Gelynion y Meseia ydy pobl felly – pobl sy'n gwrthod y Tad yn ogystal â'r Mab!**23 Os ydy rhywun yn gwrthod y Mab, dydy'r Tad ddim ganddo chwaith. Ond pwy bynnag sy'n derbyn y Mab, mae'r Tad ganddo hefyd.*

..........

Adnod 18: Roedd yna athrawon drwg yn yr eglwysi oedd yn dysgu pethau oedd yn groes i air Duw. Roedd Ioan eisiau arfogi’r Cristnogion cyntaf gyda gwybodaeth a oedd yn mynd i’w galluogi nhw i nabod yr athrawon drwg, ac o’u nabod i beidio â gwrando arnyn nhw na chael eu twyllo.

Roedd gan Iesu elynion pan oedd o’n fyw ar y ddaear ac mae ganddo elynion o hyd. Rydyn ni’n gwybod hyn oherwydd mae ei bobl yn cael eu herlid ar hyd a lled y byd ac mae enw Iesu yn aml yn cael ei sathru dan draed.

Roedd yna bobl yn y cyfnod cynnar hwn oedd yn elynion i Iesu ac i’w neges. Doedden nhw ddim eisiau credu am eiliad fod mab Duw wedi dod i’r byd a’i fod o’n cynnig perthynas lawn gyda Duw.

Adnod 19: Roedd y ‘*bobl yma wedi mynd i ffwrdd oddi wrthon ni’* meddai Ioan. Mae dyfalbarhad – dal ati – yn rhinwedd Cristnogol (yn beth da!). Os ydy rhywun yn Gristion go iawn yna does dim byd all ei wahanu oddi wrth Dduw – DIM BYD. Mae dal ati i gredu tan ddiwedd eu bywyd yn nodweddu o’r Cristion go iawn. Mae’r Beibl yn gwneud hyn yn glir.

*A dŷn ni'n gallu bod yn llawen hyd yn oed pan dyn ni'n dioddef, am ein bod ni'n gwybod fod dioddefaint yn rhoi'r nerth i ni* ***ddal ati.*** *4 Mae'r gallu i* ***ddal ati*** *yn cryfhau ein cymeriad ni, a dyna sy'n rhoi i ni'r gobaith hyderus sydd gynnon ni. (Rhufeiniaid 5:3-4)*

*Dyma'n union pam ddylech chi wneud popeth posib i sicrhau fod daioni yn nodweddu eich cred. Wedyn dylai'r pethau yma ddilyn yn eu tro: doethineb ymarferol,**6 hunanreolaeth,* ***dycnwch****, byw fel mae Duw am i chi fyw,**7 dangos gofal go iawn am eich gilydd, a chariad cwbl ddiamod. (2 Pedr 1:5) (****dycnwch*** *= dal ati/perserverence)*

Adnodau 20-21: Neges Ioan ydy fod pobl Dduw yn **wahanol** i bobl eraill. Os ydy person wedi derbyn bywyd newydd /wedi profi ailenedigaeth / ffydd / cariad Iesu /yr Ysbryd Glân yn ei fywyd - mae’n rhaid wedyn ei fod yn WAHANOL! Nid mewn ffordd od (gobeithio!) ond mae yna rywbeth go sbesial wedi digwydd yn ei fywyd. Os ydy person yn dweud ei fod yn Gristion a does dim newid o gwbl yn ei fywyd yna rhaid amau’r dweud hynny.

Adnodau 22-23: Mae celwydd yn dod o’r diafol a’r gwir yn dod oddi wrth Dduw,

*–* ***a dydy Duw ddim yn gallu dweud celwydd! (Titus 1:2)***

*Llofrudd oedd e o'r dechrau, heb lynu wrth y gwir, am fod dim lle i'r gwir ynddo. Pan mae'n dweud celwydd, mae'n siarad ei famiaith!* ***Celwyddgi ydy e! Tad pob celwydd!****(Ioan 8:44) (am y diafol - gelyn i’r Meseia Iesu ac i’w bobl).*

Roedd neges Ioan yn ddigon clir - *Os ydy rhywun yn gwrthod y Mab, dydy'r Tad ddim ganddo chwaith.*

Dyma un o negeseuon pwysicaf y Beibl – un ffordd sydd at Dduw, un Iesu, un Arglwydd i bawb.

*....dyn ni'n gwybod mai dim ond un Duw go iawn sydd, sef y Tad. Fe ydy'r un greodd bopeth ac iddo fe dyn ni'n byw. A does gynnon ni ond un Arglwydd, sef Iesu y Meseia, yr un y daeth popeth i fod drwyddo, a'r un sy'n rhoi bywyd i ni. (1 Corinthiaid 8:6)*

**Meddwl mwy**

**Ioan 14:6 -** be dŷn ni’n dysgu am Iesu yn yr adnodau yma?

**Colosiaid 3:9** – pam na ddylai Cristnogion ddweud celwydd?